1 Likronike 24 - Sotho Holy Bible [Sotho Bible]
Barwa ba Arone ba be ba na le dihlopha tša bona. Barwa ba Arone e be e le Nadaba, Abihu, Eleasara le Ithamara.
Eupša Nadaba le Abihu ba hwetše tatago bona pele, e bile ba be ba se na barwa, fela Eleasara le Ithamara bona ba ile ba tšwela pele e le baperisita.
Dafida le Tsadoko bao ba tšwago go barwa ba Eleasara, le Ahimeleke yo a tšwago go barwa ba Ithamara, ba ile ba ba arola ka dihlopha bakeng sa modiro wa bona moo ba bego ba hlankela gona.
Eupša go ile gwa hwetšwa gore go barwa ba Eleasara go na le dihlogo tše ntši kudu go feta tša barwa ba Ithamara. Ka gona ba di aroganya, moo barwa ba Eleasara ba ilego ba ba le dihlogo tša mašika a botatago bona tše lesometshela gomme barwa ba Ithamara ba ba le dihlogo tša mašika a botatago bona tše seswai.
Go oketša moo, ba ile ba aba dihlogo tša dihlopha ka bobedi le dikabelo tša bona ka matengwa, ka gobane go be go swanetše go ba le dikgošana lefelong le lekgethwa le dikgošana tša Modimo wa therešo go tšwa go barwa ba Eleasara le go barwa ba Ithamara.
Ke moka Shemaya morwa wa Nethanele mongwaledi wa Balefi a di ngwala fase a le pele ga kgoši, dikgošana, moperisita Tsadoko, Ahimeleke morwa wa Abiathara le matona a dihlogo tša baperisita le tša Balefi gomme go ile gwa kgethwa ntlo e tee ya moloko wa botatago bona bakeng sa Eleasara le e tee bakeng sa Ithamara.
Matengwa a tšwa ka tsela e latelago: la pele la ya go Jehoyariba, la bobedi la ya go Jedaya,
la boraro la ya go Harima, la bone la ya go Seorima,
la bohlano la ya go Malakia, la botshelela la ya go Mijamini,
la bošupa la ya go Hakotse, la seswai la ya go Abija,
la senyane la ya go Jeshua, la lesome la ya go Shekania,
la lesometee la ya go Eliashiba, la lesomepedi la ya go Jakima,
la lesometharo la ya go Hupa, la lesomenne la ya go Jeshebeaba,
la lesomehlano la ya go Biliga, la lesometshela la ya go Imere,
la lesomešupa la ya go Hesiri, la lesomeseswai la ya go Hapisese,
la lesomesenyane la ya go Phethahia, la masomepedi la ya go Jehesekele,
la masomepedi-tee la ya go Jakine, la masomepedi-pedi la ya go Gamulu,
la masomepedi-tharo la ya go Delaya gomme la masomepedi-nne la ya go Maasia.
Ao e be e le maemo a bona tirelong ya bona, gore ba tle ka ntlong ya Jehofa go ya ka tshwanelo ya bona yeo ba e neilwego ka seatla sa rakgolokhukhu wa bona Arone, feela bjalo ka ge Jehofa Modimo wa Isiraele a be a mo laetše.
Go barwa ba Lefi bao ba bego ba šetše, go barwa ba Amorama e be e le Shubaele; go barwa ba Shubaele e le Jehediya;
go ba Rehabia še ba: go barwa ba Rehabia e be e le Isishia yo e bego e le hlogo;
go Baitsehara e be e le Shelomotha; go barwa ba Shelomotha e le Jahathe;
ge e le go barwa ba Heburone e be e le Jeria yo e bego e le hlogo, wa bobedi e le Amaria, wa boraro e le Jahasiele, ke moka wa bone e le Jekameama.
Go barwa ba Usiele e be e le Mika; go barwa ba Mika e le Shamire.
Ngwanabo Mika e be e le Isishia; go barwa ba Isishia go be go šetše Sakaria.
Barwa ba Merari e be e le Maheli le Mushi; Beno e be e le morwa wa Jaasia.
Barwa ba Merari še ba: Go Jaasia e be e le Beno, Shohama, Sakuri le Iberi.
Go Maheli e be e le Eleasara yoo a ilego a se be le barwa.
Wa Kishe šo: Jerahamiele e be e le morwa wa Kishe.
Barwa ba Mushi e be e le Maheli, Edere le Jerimothe. Ba e be e le barwa ba Balefi go ya ka mašika a botatago bona.
Le bona ba ile ba dira matengwa feela bjalo ka ge bana babo bona bao e lego barwa ba Arone ba dirile pele ga kgoši Dafida, Tsadoko, Ahimeleke le dihlogo tša mašika a botatago baperisita le tša Balefi. Ge e le mabapi le mašika a botatago bona, yo e bego e le hlogo o be a lekana le ngwanabo yo monyenyane.